钦定古今图书集成/明伦汇编/官常典/第603卷 > 唐希介
## 钦定古今图书集成/明伦汇编/官常典/第603卷 > 唐希介

按《山西通志》：“希介，字景贤，阳曲人。颖悟绝伦，三岁知
字，十岁能为经义，时称奇童。成化丁未进士，授庶吉
士，改工科给事中，特被简命稽省真定等四镇储备，
希介亲阅实，尽得夙弊以闻。于是权幸嫉之，中以他
事，谪四川石柱宣抚司经历，万里远窜，怡然就道。既
莅任，承檄署仁寿、双流二邑，植善锄恶，俗用丕变。又”
檄视州茶政，巨猾敛迹。迁知扬之通州。靖渔盐之盗，
修河堤之溃决，民获以安。擢陜西按察司佥事，督饷
榆林。时大学士杨石淙总制边务，希介为言二十三
事，石淙并施行之，且贻书以谢。未几，改四川。寻擢陕
西副使，兵备榆林。爱士练兵，边威赫然。时军府多嬴
积，中官欲私取之，希介不可。中官构诸逆瑾，遂矫制
逮希介《三木》长安市，寻罚粟三百石，子击登闻鼓，遂
复其官，诏致仕。希介屡折不挠，去就完洁。